RNK Split je dokazao da se u Hrvatskoj više ne mora igrati za Dinamo ili Hajduk da bi se ostvario višemilijunski transfer. Ante Rebić potpisao je danas petogodišnji ugovor za talijansku Fiorentinu, u transferu koji će splitskom klubu donijeti najmanje 7 milijuna eura odštete, plus postotak od eventualne buduće prodaje.

Jučer je delegacija RNK Splita na čelu s predsjednikom Slavenom Žužulom otputovala u Firencu i dogovorila posljednje detalje transfera. Danas je 20-godišnji Imoćanin odradio liječnički pregled i potpisao petogodišnji ugovor koji bi mu trebao osigurati plaću od oko 3 milijuna eura u tom periodu.

U Fiorentini ne kriju da imaju velike planove s mladim Hrvatom koji je nedavno debitirao za A reprezentaciju pogotkom protiv Lihtenštajna. Potvrda toga je i novac koji su odlučili na njega potrošiti, kako bi pojačao napad u kojem ga čekaju Mario Gomez i Giuseppe Rossi.

"Od početka sam vjerovao Upravi Splita, a i oni su vjerovali u mene i danas se događa ovako velika stvar za mene, moju obitelj i za klub. Danas se ostvaruje moj veliki san. Igrat ću nogomet u Serie A i to za ovako veliki klub. Neću reći da sam od djetinjstva navijač Fiorentine, ali danas to postajem svim srcem. Znam za najbolje dane ovog kluba i dat ću sve od sebe da pomognem da se ambicije kluba i navijača ostvare te da Fiorentina i u ovoj sezoni bude u vrhu Serie A", kazao je Rebić za Dalmacijanews neposredno nakon potpisa ugovora.

Zadovoljstvom je zračio i predsjednik Slaven Žužul, čija se odluka da ne žuri s prodajom nakon prve ponude koju je dobio za Rebića na koncu pokazala ispravnom:

"Ovaj klub sad postaje jedna zaokružena priča. Ovo je velika stvar, možda i najveća do sada. U pet godina od stečaja i četvrte lige do Europe, a sad i do jednog ovakvog transfera. Stvarno sam ponosan na sve koji su u tome sudjelovali. Ovo je vrhunac za klub kao što smo mi. Istina je da smo stari preko sto godina, ali punim plućima smo prodisali tek posljednjih pet".

Prvi čovjek Splita je priželjkivao da Rebićev transfer bude najveći u povijesti splitskog nogometa i želja mu se praktično i ostvarila. S odštetom od 7 milijuna eura izjednačen je transfer Nikole Kalinić iz Hajduka u Blackburn, ali s eventualnim bonusima od daljnje prodaje RNK Split može i "podebljati" svoju zaradu od svog dojučerašnjeg napadača.

Foto: RNK Split